
Egyetemisták tanulmányi ösztöndíjhoz kapcsolódó versengésének vizsgálata a versengési stílus, a jövőorientáció és az igazságosság tükrében

Kulcsszavak: konstruktív-, destruktív versengés; versengési stílus; jövőorientáció; igazságosság; tanulmányi ösztöndíj
A versengés egy olyan összetett társas interakción alapuló jelenség, mely az egyén életének mindennapjaiban számos formában megjelenhet – akár a tanulmányai során – valamint számos tényező befolyásolhatja, magát a helyzetet és a résztvevő egyéneket, csoportokat egyaránt. Kutatásom célja, a tanulmányi ösztöndíj versengési helyzetben való vizsgálata, továbbá az ehhez köthető egyéni komponensek kapcsolatának feltárása, mint az időperspektíva, az igazságos világba vetett hit, és a versengési stílus. Vizsgálatomban 316 fő vett részt (M = 21,66 év SD = 4,41 év), 73,7%-a nő, 24,7%-a férfi és 1,3%-a nem kívánt válaszolni. A résztvevők által kitöltött kérdőív a Hiperversengő és Önfejlesztő Versengő Attitűd Kérdőívet, az Igazságos Világba Vetett Hit Skálákat és a rövid Zimbardo Időperspektíva kérdőívet tartalmazta. Továbbá tanulmányi ösztöndíjrendszerrel kapcsolatos kérdésekre, információmegosztási és ösztöndíjelosztási helyzetekre válaszoltak a résztvevők. Az általam vizsgált minta alapján a versengési stílus nem függ össze sem a jövőorientációval, sem azzal, hogy kivel osztaná meg a versenyelőnyt jelentő információkat a résztvevő. Azonban az megállapítható, hogy a hallgatók jelenleg inkább destruktívnak tekintik a tanulmányi ösztöndíjért folyó versengési helyzetet. Ez a kutatás is azt bizonyítja, hogy a versengés egy komplex társas jelenség, mely a megfelelő körültekintéssel hatékonyabbá és eredményesebbé teheti az egyén, a csoport, illetve jelen esetben a felsőoktatásban lévő nappali munkarendben tanuló egyetemisták teljesítményét.



